Kanzu (kwa Kiingereza: tunic) ni vazi la rangi nyeupe au nyingine ambayo tangu kale huvaliwa na wanaume na wanawake vilevile katika maeneo mengi, kama vile bonde la mto Indus na Ulaya, lakini siku hizi matumizi yake yamepungua. Katika ustaarabu wa Magharibi, sanasana imebaki katika dini, yaani utawa na liturujia. Ndani ya Afrika kanzu huwa na urefu wa kufika kwenye kifundo cha mguu au kwenye sakafu. Hutumika kama vazi la kitaifa kwa Tanzania (ambapo hilo neno lilitumika kwa kubadilishana na kaftan) na vilevile kwa Komoro (ambapo huitwa/hutamkwa 'Kandu', pia kwa jina la thawb kama katika nchi za Kiarabu). Vazi hilo pia huvaliwa kwenye baadhi ya mikoa ya pwani ya Kenya. Wanaume wa Uganda hulichukulia kama nguo muhimu sana (Kanzu ni neno la Kiganda lenye asili ya Kiswahili ambalo humaanisha "robe" au "tunic"). Kanzu za Uganda zilianzishwa na ufalme wa Buganda na wafanyabiashara Waarabu. Ssuuna alikuwa Kabaka wa kwanza wa Buganda kuvaa kanzu. Baada ya Kabaka kulipitisha hilo vazi ikawa kawaida kuvaliwa na wanaume wa Buganda wote. Kanzu ilisambaa kutoka kwa Waganda kwenda makabila mengine ikawa desturi ya taifa ya wanaume, ingawa katika Jamhuri ya Uganda si vazi la kitaifa kama ilivyo kwa majirani Tanzania.